
UDTALELSE
Kultur- og Uddannelsesudvalget opfordrer Budgetkontroludvalget, som er korresponderende udvalg, til at optage følgende i det forslag til beslutning, det vedtager:
1.	bemærker, at budgetgennemførelsen for de programmer, som GD EAC gennemførte i 2024, blev fremskyndet betydeligt sammenlignet med de første år af FFR; bekræfter, at dette viser evne til at absorbere yderligere finansiering;
2.	bemærker, at det øgede Erasmus+-budget for 2024 ikke i tilstrækkelig grad var afspejlet i de enkelte mobilitetstilskud, som fortsat var utilstrækkelige til at dække modtagernes leveomkostninger, hvilket navnlig påvirkede studerende og lærere og dermed gjorde forskellene i adgang og udelukkelsen af sårbare grupper værre; bemærker desuden, at efterspørgslen efter mobilitetsmuligheder fortsat overstiger kapaciteten i hele programmet;
3.	anerkender den strategiske betydning af fortsatte investeringer i europæisk kultur og sport; fremhæver den centrale rolle, som Erasmus+ spiller med hensyn til at skabe muligheder for læring og udvikling af færdigheder, og gentager, at unges engagement og mobilitet er afgørende for at opbygge et sammenhængende europæisk samfund; bemærker med tilfredshed den fortsatte gennemførelse af Det Europæiske Solidaritetskorps og dets bidrag til frivilligt arbejde; glæder sig over den høje grad af inklusion af deltagere med færre muligheder i alle aktiviteter, nemlig 57 %; bemærker, at det er vanskeligt at opnå centrale resultatindikatorer med hensyn til antallet af deltagere i solidaritetsprojekter;
4.	glæder sig over forbedringerne i IT-landskabet hos GD EAC og Det Europæiske Forvaltningsorgan for Uddannelse og Kultur (EACEA), hvorved en mere effektiv behandling af ansøgninger og tilskud er mulig; opfordrer til yderligere optimering og forenkling af IT-værktøjer og -processer for at sikre og vurdere tilgængeligheden for mindre organisationer og personer med færre muligheder med henblik på at sikre en fair, gennemsigtig og inklusiv gennemførelse af programmerne, samtidig med at principperne om databeskyttelse og cybersikkerhed respekteres; bemærker i den forbindelse den centrale rolle, som Den Europæiske Ungdomsportal spiller, og tilskynder til fortsatte forbedringer af dens brugervenlighed, tilgængelighed og informationsarkitektur; anerkender sideløbende med disse bestræbelser behovet for at strømline ansøgningsprocedurerne, herunder gennem tilgangen med faste beløb;
5.	bemærker med tilfredshed EACEA's glimrende resultater på tværs af dets fem centrale resultatindikatorer, herunder en fuldstændig budgetgennemførelse (100 % transaktioner i aktionsbudgettet), en reduceret anslået risiko ved afslutningen (ned til 0,49 %, et godt stykke under væsentlighedstærsklen på 2 %), og navnlig Erasmus+-indikatoren, hvor antallet af videregående uddannelsesinstitutioner, der deltager i europæiske universitetsalliancer, steg fra 436 i 2023 til 571 i 2024;
6.	glæder sig over EACEA's fortsatte reduktion af fremførsler på 7 % for 2024 sammenlignet med 8 % i 2023; glæder sig endvidere over agenturets korrigerende foranstaltninger til afhjælpning af de uregelmæssigheder, som Revisionsretten konstaterede i dets forvaltning, kontrolsystemer og behandling af betalingsanmodninger, herunder overanmeldte personaleomkostninger i forbindelse med foranstaltninger, der blev finansieret under Et Kreativt Europa og Erasmus+; understreger behovet for klare retningslinjer samt et styrket og systematisk tilsyn med forvaltningen af EU-midler, når programgennemførelsen outsources til nationale myndigheder og/eller private virksomheder;
7.	beklager, at GD EAC og GD CONNECT ikke foretog mellemliggende evalueringer af flagskibsprogrammerne Erasmus+, Det Europæiske Solidaritetskorps og Et Kreativt Europa inden den juridisk fastsatte frist; understreger, at evalueringer ikke kun bør danne grundlag for beslutningstagningen i den kommende programmeringsperiode, men også den nuværende;
8.	glæder sig over de positive eksempler på GD EAC's fortsatte støtte til Ukraine gennem dets programmer og politiske initiativer, som f.eks. inklusion af fordrevne børn fra Ukraine i EU's uddannelsessystemer, støtte til studerende og forskere, der flygter fra Ukraine, finansiel støtte til ukrainske kunstnere og kulturelle organisationer samt beskyttelse af den ukrainske kulturarv; støtter Kommissionen med hensyn til at fortsætte og øge bistanden til Ukraine og dets borgere;
9.	er glad for at høre, at DiscoverEU-initiativet, der oprindelig var en forberedende foranstaltning foreslået af Europa-Parlamentet, i 2024 var mere populært end nogensinde, og at dets budget blev udnyttet til fulde, og mere end 70 000 unge fik et rejsekort, men bemærker dog, at dette udgør mindre end 25 % af de gyldige ansøgninger, der blev modtaget;
10.	hilser den stærke efterspørgsel efter Et Kreativt Europa i 2024 velkommen, navnlig indkaldelsen af forslag i forbindelse med det europæiske samarbejde, som modtog næsten 1000 forslag, hvilket er dobbelt så mange som i 2021; bemærker dog, at budgettet ikke steg tilsvarende, hvilket førte til lavere succesrater og et større behov for at sikre adgang og mangfoldighed inden for de kulturelle og kreative sektorer.

[bookmark: FootprintPageAD]BILAG: ERKLÆRING OM INPUT
<FootprintIntro>Ordføreren for udtalelsen erklærer på eget ansvar, at han ikke i sin udtalelse har medtaget input fra interesserepræsentanter, der er omfattet af anvendelsesområdet for den interinstitutionelle aftale om et obligatorisk åbenhedsregister[footnoteRef:1], eller fra repræsentanter for offentlige myndigheder i tredjelande, herunder deres diplomatiske missioner og ambassader, som i henhold til artikel 8 i bilag I til forretningsordenen skal angives i dette bilag.</FootprintIntro> [1:  Interinstitutionel aftale af 20. maj 2021 mellem Europa-Parlamentet, Rådet for Den Europæiske Union og Europa-Kommissionen om et obligatorisk åbenhedsregister (EUT L 207 af 11.6.2021, s. 1, ELI: http://data.europa.eu/eli/agree_interinstit/2021/611/oj).] 

